Konsulent ewlieni tal-Papa Franġisku kkritika bil-qawwa abbozz ta' liġi li qed ikun ippreżentat mil-Lega Nord fl-Italja, li jobbliga lill-istituzzjonijiet pubbliċi kollha fl-Italja jpoġġu Kurċifiss f'post fejn jidher. Fr Antonio Spadaro, Ġiżwita, qal li "s-simboli reliġjużi mhux arma ta' xi tim li toqgħod turihom għal skopijiet politiċi. Jekk il-Kurċifiss tneħħilu s-simboliżmu reliġjuż... isir parodija". Spadaro hu wkoll l-editur tar-rivista Civiltà Cattolica. Barra dan il-kumment li għamel f'konferenza f'Ruma l-ġimgħa li għaddiet, Spadoro għamel ukoll tweetiebsa li fiha kiteb: "Hands Off! Il-Kurċifiss iħobb anke lill-għadu u jilqa' lil kulħadd bla ebda kundizzjoni". Il-kumment ta' Spadaro kien kritika ċara għal-linja iebsa tal-Gvern populista Taljan dwar l-immigrazzjoni fejn il-Ministru għall-Intern Salvini, Kap tal-Lega Nord, mhux qed iħalli vapuri li jsalvaw l-immigranti jidħlu f'portijiet Taljani. Il-liġi proposta tgħid li fil-postijiet kollha inkluż il-portijiet u l-universitajiet għandu jitpoġġa Kurċifiss f'post li jidher. Min jikser il-liġi jista' jeħel multa. Għalkemm xi liġijiet Taljani diġà jgħidu li għandu jkun hemm Kurċifiss fl-iskejjel, mhux kull skola tagħmel dan. Din il-kwistjoni kienet tressqet ukoll quddiem il-Qorti Ewropea tal-Ġustizzja li fl-2011 kienet iddeċidiet favur li jkun hemm Kurċifissi fl-iskejjel. Rapport mill-Kamra tal-Aħbarijiet ta' Radju Marija.
Ħadd m'għandu jinqeda bil-Kurċifiss għall-politika